

 **GRADSKO VIJEĆE *PRIJEDLOG***

KLASA: 322-01/18-01/02

URBROJ: 2186/18-02/1-18-1

Ludbreg, 27. prosinca 2018. g.

Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja (Narodne novine 102/17) i članka 33. Statuta Grada Ludbrega („Službeni vjesnik Varaždinske županije“, broj 23/09, 17/13, 40/13 – pročišćeni tekst, 12/18, 55/18 – pročišćeni tekst), Gradsko vijeće Grada Ludbrega na 11. sjednici održanoj 27. prosinca 2018. g., donosi

**ODLUKU**

**o uvjetima i načinu držanja kućnih ljubimaca i** **načinu postupanja s napuštenim i izgubljenim životinjama te divljim životinjama**

**I. OPĆE ODREDBE**

**Članak 1.**

Ovom se Odlukom uređuju minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihovog razmnožavanja te način postupanja s napuštenim i izgubljenim životinjama na području Grada Ludbrega.

**Članak 2.**

Pojedini pojmovi u ovoj Odluci imaju slijedeće značenje:

1. Kućni ljubimac je životinja koju čovjek drži zbog društva, zaštite i pomoći ili zbog zanimanja za tu životinju.
2. Posjednik životinje (u ovoj Odluci psa i mačke) je svaka fizička ili pravna osoba koja je kao vlasnik, korisnik ili čuvar neposredno nadzire životinju i brine o njoj.
3. Neupisani psi su psi poznatog i nepoznatog posjednika koji nisu registrirani sukladno Zakonu o veterinarstvu i Zakonu o zaštiti životinja.
4. Psi ili mačke lutalice su životinje kojima je posjednik nepoznat.
5. Napušteni psi ili mačke su životinje koje je posjednik svjesno napustio.
6. Izgubljeni psi ili mačke su životinje bez nadzora koje su se udaljile od svog posjednika i koje posjednik traži.
7. Divlje životinje su sve životinje, osim domaćih životinja, kućnih ljubimaca, službenih životinja i radnih životinja,
8. Sklonište za životinje je objekt u kojem se smještaju i zbrinjavaju napuštene i izgubljene životinje i gdje im se osigurava potrebna pomoć.
9. Opasan pas može biti bilo koja jedinka te vrste, podrijetlom od bilo koje pasmine koja je, ničim izazvana, napala čovjeka i/ili drugu životinju i nanijela mu tjelesne ozljede ili koja se uzgaja i dresira za borbe pasa.

**Članak 3.**

Odredbe ove Odluke ne primjenjuju se na službene pse koje u obavljanju svojih poslova koriste tijela državne uprave i druge pravne osobe, kao i na pse vodiče slijepih osoba, rehabilitacijske i terapijske pse.

**II. UVJETI I NAČIN DRŽANJA KUĆNIH LJUBIMACA**

**Članak 4.**

Posjednik psa ili mačke dužan je brinuti se o njihovom zdravlju, prehrani, smještaju i higijeni te prema njima postupati sukladno propisima o veterinarstvu i zaštiti životinja.

**Članak 5.**

(1) Dozvoljeno je držati psa koji je cijepljen, upisan u upisnik pasa i označen mikročipom, sukladno propisima o veterinarstvu.

(2) Mikročipom mora biti označen svaki pas stariji od tri mjeseca, a troškove mikročipiranja snosi vlasnik psa.

(3) Neupisane i neoznačene pse zabranjeno je držati i izvoditi na javne površine.

**Članak 6.**

Posjednik psa pri izvođenju psa na javne površine, mora imati propisanu ispravu o upisu pasa iz prethodnog članka, koju je na zahtjev komunalnog redara dužan pokazati.

**Članak 7.**

Opasne pse kao i pse koji su potencijalno opasni, dozvoljeno je držati samo pod uvjetima određenim Zakonom o zaštiti životinja i Pravilnikom o opasnim psima („Narodne novine“, br. 117/08).

**Članak 8.**

Držanje kućnih ljubimaca u zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada, te čišćenje tih prostorija i prostora od onečišćenja koje napravi kućni ljubimac zajednički utvrđuju suvlasnici zgrade, odnosno korisnici stanova uz suglasnost vlasnika.

**Članak 9.**

(1) Pas koji se drži u neograđenom dvorištu ili vrtu mora biti vezan lancem ili biti smješten u ograđenom prostoru koji će osigurati da se životinja neće moći samostalno udaljiti.

(2) Pas se smije vezati samo ako ne postoji mogućnost smještanja u ograđeni prostor za pse.

(3) Posjednik ne smije vezati psa na lanac koji je kraći od 3 m ili trostruke dužine životinje mjereno od vrška repa do vrha njuške, a pri određivanju dužine lanca koristi se dužina povoljnija za životinju.

(4) Ograđeni prostor iz stavka 1. ovog članka ne smije biti manji od minimalne površine od 7 m2, a u slučaju da se u ograđenom prostoru smješta veći broj pasa, veličina minimalne površine povećava se za 2 m2 za svakog dodatnog psa.

(5) Posjednik koji drži psa u smislu stavki 1. i 2. ovog članka, dužan je na vidljivom mjestu istaknuti oznaku koja upozorava na prisutnost psa u neposrednoj blizini, a vezanog psa ili prostor za njegovo držanje mora se pozicionirati tako da se ni na koji način ne ometa mir i sigurnost prolaznika niti žitelja u neposrednom susjedstvu.

**Članak 10.**

Posjednik čiji pas učestalim i dugotrajnim lajanjem ili zavijanjem remeti mir građana, dužan je po pritužbi susjeda odmah poduzeti odgovarajuće mjere kako bi se spriječilo daljnje uznemiravanje građana, u protivnom u okviru svojih ovlasti, slučaj po prijavi preuzimaju nadležni policijski službenici.

**Članak 11.**

Posjednik kućnog ljubimca dužan je pri svakom izvođenju kućnog ljubimca na javnu površinu Grada Ludbrega nositi pribor za čišćenje fekalija i očistiti svaku površinu koju njegov kućni ljubimac onečisti, a na zahtjev komunalnog redara dužan je pribor za čišćenje fekalija pokazati.

**Članak 12.**

(1) Kada posjednik izvodi svog psa izvan stana ili dvorišta obiteljske kuće, pas mora biti propisno označen i na povodcu.

(2) Iznimno od odredbe stavka 1. ovog članka, psi se mogu kretati bez povodca, uz nadzor posjednika na slijedećim javnim površinama:

* „Otoku mladosti“,
* na ostalim površinama izvan naseljenog mjesta.

(3) Kretanje bez povodca iz stavka 2.ovog članka ne odnosi se na opasne pse, koji u svakom trenutku i na svakoj javnoj površini moraju biti isključivo s brnjicom i na povodcu.

**Članak 13.**

(1) Kretanje kućnih ljubimaca dopušteno je na javnim površinama, te u prostorima i prostorijama javne namjene uz dopuštenje vlasnika, odnosno korisnika prostora, i uz odgovarajuće uvjete, osim ako ovom Odlukom nije drugačije određeno.

(2) Zabranjuje se izvoditi pse na zelene javne površine koje su uređene kao cvijetnjaci ili povrtnjaci.

(3) Zbog zdravstvenih, higijenskih i drugih razloga zabranjeno je uvoditi pse u određene građevine javne namjene kao što su zdravstvene, prosvjetne, vjerske, kulturne, sportske i druge slične objekte javne namjene, zatim u trgovine, tržnice, groblja, uređena dječja igrališta, sportske i rekreacijske terene, kupališta, sajmove i javne skupove, te sve one javne površine i građevine javne namjene koje su označene znakom s prekriženim likom psa.

(4) Uvođenje pasa u hotele, restorane i druge ugostiteljske objekte, dozvoljeno je samo uz dopuštenje vlasnika tih objekata.

(5) Iznimno od odredaba stavka 3. i 4. ovog članka, slijepa osoba sa psom vodičem ima pravo pristupa na javna mjesta kao što su primjerice: uredi, hoteli, restorani, banke, pošte, kazališta, koncertne dvorane, športski objekti, tržnice, prodavaonice, škole, visoka učilišta i sl., a sukladno Zakonu o kretanju slijepe osobe uz pomoć psa vodiča („Narodne novine“, br. 131/98).

**Članak 14.**

(1) Slijepa osoba može koristiti psa vodiča u vozilima javnog prijevoza putnika i s njime se kretati na javnim mjestima, sukladno Zakonu o kretanju slijepe osobe uz pomoć psa vodiča.

(2) Ista mogućnost daje se i osobama s invaliditetom u pratnji rehabilitacijskog psa ili djetetu s poteškoćama u pratnji terapijskog psa

(3) U vozila javnog prijevoza putnika mogu se voditi samo manji psi i mačke i to u košarama ili u naručju.

**III. NAČIN KONTROLE RAZMNOŽAVANJA KUĆNIH LJUBIMACA**

**Članak 15.**

(1) Posjednik kućnog ljubimca dužan je kontrolirati razmnožavanje kućnog ljubimca i onemogućiti mu svako neplanirano razmnožavanje.

(2) Prilikom planiranja razmnožavanja kućnog ljubimca, posjednik kućnog ljubimca dužan je voditi računa o broju potomaka kućnog ljubimca radi osiguranja prostornih i drugih uvjeta držanja sukladno propisima o zaštiti životinja i ovoj Odluci.

**Članak 16.**

(1) Na području Grada Ludbrega propisuje se trajna sterilizacija kao obvezan način kontrole razmnožavanja pasa i mačaka osim u slučajevima kada:

* je posjednik uzgajivač pasa ili mačaka te ima rješenje o registraciji uzgoja nadležnog tijela
* je posjednik kućnog ljubimca od gradskog upravnog tijela nadležnog za zaštitu životinja dobio suglasnost za drugi način kontrole razmnožavanja pasa i mačaka.

(2) Navedena suglasnost daje se ako se radi o čistokrvnim životinjama koje posjeduju rodovnicu ili sudjeluju u različitim smotrama, natjecanjima ili izložbama, ako se radi o životinjama kod kojih zahvat kastracije/ sterilizacije nije moguć zbog bolesti i starosti životinje ili nije preporučljiv iz medicinskih razloga ili bi mogao ugroziti život životinje ili ukoliko posjednik psa ili mačke da pisanu izjavu da će kontrolu razmnožavanja životinja vršiti na drugi način.

(3) U slučaju da komunalni redar utvrdi da posjednik životinje ne provodi kontrolu razmnožavanja, suglasnost za drugi način kontrole razmnožavanja pasa i mačaka će se povući.

**Članak 17.**

(1) Posjednik kućnog ljubimca odgovoran je za mladunčad kućnog ljubimca i zbrinjavati ih sukladno propisima o zaštiti životinja.

(2) Ako posjednik kućnog ljubimca ne želi samostalno zbrinuti mladunčad kućnog ljubimca, dužan je snositi troškove propisanog njihova zbrinjavanja.

**IV.POSTUPANJE S OPASNIM PSIMA**

**Članak 18.**

Posjednik opasnog psa dužan je provesti mjere propisane Pravilnikom o opasnim psima.

**Članak 19.**

Vlasnik opasnog psa mora ga držati u zatvorenom prostoru iz kojeg ne može pobjeći, a vrata u prostor u kojem se nalazi takav pas moraju biti zaključana.

**Članak 20.**

Na ulazu u prostor u kojem se nalazi opasan pas mora biti vidljivo istaknuto upozorenje: »OPASAN PAS«.

**Članak 21.**

Izvođenje opasnih pasa na javne površine dopušteno je isključivo s brnjicom i na povodcu.

**Članak 22.**

(1) Pri sumnji da se radi o opasnom psu, komunalni redar je ovlašten zatražiti na uvid od posjednika potvrdu kojom se potvrđuje da su nad psom provede sve mjere propisane Pravilnikom o opasnim psima.

(2) Ukoliko vlasnik ne pokaže potrebnu dokumentaciju, komunalni redar sastavlja službeni zapisnik te obavještava nadležnu veterinarsku inspekciju za daljnje postupanje.

**V. NAČIN POSTUPANJA S NEUPISANIM PSIMA,**

**NAPUŠTENIM I IZGUBLJENIM ŽIVOTINJAMA**

**Članak 23.**

(1) Posjednik kućnog ljubimca mora u roku od tri dana od dana gubitka kućnog ljubimca prijaviti njegov nestanak skloništu za životinje, a u roku od 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.

(2) Ako u roku od 14 dana od dana objave podataka vlasnik/posjednik nije dostavio zahtjev za vraćanje životinje, sklonište postaje vlasnik životinje te je može udomiti.

(3) Posjednik izgubljene životinje dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

**Članak 24.**

(1) Nalaznik napuštene ili izgubljene životinje mora u roku od tri dana od nalaska životinje obavijestiti sklonište za napuštene životinje, osim ako je životinju u tom roku vratio posjedniku.

(2) Kontakt informacije skloništa s kojim Grad Ludbreg ima potpisan ugovor objavljen je na službenim Internetskim stranicama Grada Ludbrega.

(3) Nalaznik napuštene ili izgubljene životinje mora pružiti životinji odgovarajuću skrb do vraćanja posjedniku ili do smještanja u sklonište za napuštene životinje.

(4) Životinja se ne smješta u sklonište ako se po nalasku životinje može utvrditi njezin vlasnik te se životinja odmah može vratiti vlasniku, osim ako vlasnik odmah ne može doći po životinju.

(5) Sve troškove skloništa za primljenu životinju financira jedinica lokalne samouprave.

(6) Ako se utvrdi posjednik napuštene životinje, dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

**Članak 25.**

(1) Neupisane pse, mačke i pse lutalice, te napuštene i izgubljene pse i mačke hvataju i zbrinjavaju zaposlenici pravne osobe koja za Grad obavlja iste poslove.

(2) Hvatanje pasa i mačaka iz stavka 1. ovog članka mora se obavljati na najprikladniji način, upotrebom suvremene opreme i bez zlostavljanja, a sve u skladu sa Zakonom o zaštiti životinja.

(3) Mačke koje se nalaze u dvorištima ili oko stambenih zgrada i za koje brinu stanari zgrada, a ne postoji sumnja da su zaražene od opasnih bolesti, ne smatraju se lutalicama.

**Članak 26.**

Postupanje sa neupisanim, izgubljenim ili napuštenim psima i mačkama lutalicama, smještenim u sklonište za životinje obavlja se sukladno odredbama Zakona o zaštiti životinja i Pravilniku o uvjetima kojima moraju udovoljavati skloništa za životinje i higijenski servis.

**Članak 27.**

Troškovi hvatanja napuštenih i izgubljenih pasa i mačaka, njihovo čuvanje u skloništu za životinje kao i nad njima provedenim veterinarsko-higijenskim i zdravstvenim mjerama podmiruje, ukoliko je poznat, posjednik životinje, a u svim drugim slučajevima troškovi se podmiruju iz Proračuna Grada Ludbrega.

**Članak 28.**

Grad Ludbreg isključuje svaku odgovornost za štetu koju prouzroče izgubljeni ili napušteni psi, odnosno oni za koje nije moguće pronaći posjednika ili vlasnika.

**Članak 29.**

Posebnim ugovorima sklopljenim između Grada i za to ovlaštenih pravnih osoba, regulirat će se međusobni odnosi i visina naknade za izvršene usluge iz članka 27. ove Odluke.

**Opasne i potencijalno opasne životinjske vrste**

**Članak 30.**

(1) Kućne ljubimce koji se nalaze na Popisu opasnih i potencijalno opasnih životinjskih vrsta (Prilog 1.), a koji pripadaju zaštićenim vrstama te koji su do dana stupanja na snagu ove odluke evidentirani u tijelu nadležnom za zaštitu prirode, posjednik može nastaviti držati do njihovog uginuća.

(2) Kućne ljubimce koji se nalaze na Popisu opasnih i potencijalno opasnih životinjskih vrsta, a koji ne pripadaju zaštićenim vrstama i koje se u roku od 90 dana od dana stupanja na snagu ove odluke prijavi, radi evidentiranja gradskom upravnom tijelu nadležnom za zaštitu životinja, posjednik može nastaviti držati do njihovog uginuća.

**Divljač i zaštićene divlje vrste**

**Članak 31.**

(1) S divljači izvan lovišta i zaštićenim divljim vrstama koje se zateknu na javnim površinama naselja Grada Ludbrega, dakle izvan prirodnog staništa, sklonište ili nadležno lovište skupljat će takve životinje i vraćati u prirodno stanište ako je to moguće, sukladno drugim propisima o zaštiti životinja, zaštiti prirode, veterinarstvu i lovstvu.

(2) Ako sklonište divlju životinju nije u mogućnosti vratiti u prirodno stanište životinja, poziva i obvezuje najbližeg lovoovlaštenika u skladu s posebnim propisima o lovstvu da zbrine životinju, a ako niti on to ne može učiniti tada se životinja smješta u odgovarajući zoološki vrt, ako je to moguće.

(3) Ako divlju životinju nije moguće vratiti u prirodno stanište ili lovište niti smjestiti u zoološki vrt životinja se može usmrtiti, kao i u situaciji ugroze ljudi i domaćih životinja od divlje životinje.

(4) Divlje životinje koje su navedene kao divljač, a obitavaju na površinama izvan lovišta štite se sukladno propisima o lovstvu.

**VI. NADZOR**

**Ovlasti komunalnog redara**

**Članak 32.**

(1) Nadzor nad ovom odlukom provodi komunalni redar. U svom postupanju, komunalni redar je ovlašten zatražiti pomoć policijskih službenika ukoliko se prilikom provođenja nadzora ili izvršenja rješenja opravdano očekuje pružanje otpora.

(2) Komunalni redar postupa po službenoj dužnosti kada uoči postupanje protivno Odluci te prema prijavi fizičkih ili pravnih osoba. Nadzor se obavlja na temelju procjene rizika, nasumičnim odabirom mjesta nadzora ili po saznanju o postupanju protivno odredbama ove odluke.

(3) U obavljanju poslova iz svoje nadležnosti, komunalni redar ima pravo i obvezu:

1. pregledati isprave na temelju kojih se može utvrditi identitet stranke i drugih osoba nazočnih nadzoru
2. ući u prostore/prostorije u kojima se drže kućni ljubimci
3. uzimati izjave stranaka i drugih osoba
4. zatražiti od stranke podatke i dokumentaciju
5. prikupljati dokaze na vizualni i drugi odgovarajući način
6. očitati mikročip
7. podnositi kaznenu prijavu, odnosno prekršajnu prijavu nadležnim tijelima
8. donijeti rješenje kojim nalaže promjenu uvjeta u skladu s odlukom grada pod prijetnjom pokretanja prekršajnog postupka ili naplate kazne
9. naplatiti novčanu kaznu propisanu ovom Odlukom
10. upozoravati i opominjati fizičke i pravne osobe
11. narediti fizičkim i pravnim osobama otklanjanja prekršaja
12. obavljati druge radnje u skladu sa svrhom nadzora.

(4) O postupanju koje je protivno odredbama ove Odluke u svakom pojedinačnom slučaju komunalni redar dužan je sastaviti zapisnik te donijeti rješenje.

(5) U slučajevima iz nadležnosti komunalnog redara predviđenim ovom Odlukom komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pisano rješenje.

(6) Komunalni redar dužan je podnijeti prijavu veterinarskoj inspekciji kada:

1. u provedbi nadzora utvrdi da se kućni ljubimac nalazi u stanju na temelju kojega se može zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom
2. posjednik nije označio mikročipom psa u roku predviđenom Zakonom o veterinarstvu, odnosno redovito cijepio protiv bjesnoće, te dao na uvid dokumentaciju kojom to može potvrditi (putovnicu kućnog ljubimca)
3. posjednik kućnom ljubimcu daje hranu koja mu uzrokuje ili može uzrokovati bolest, bol, patnju, ozljede, strah ili smrt te kada utvrdi da bi zbog lošeg gojnog stanja kućnog ljubimca bila nužna intervencija veterinarske inspekcije
4. posjednik drži više od 9 životinja starijih od 6 mjeseci u svrhu udomljavanja, a koje mu sklonište nije dalo na skrb, niti sa skloništem ima ugovor o zbrinjavanju tih životinja, odnosno ukoliko ima više od 20 životinja starijih od 6 mjeseci u svrhu udomljavanja, a nema rješenje veterinarske inspekcije kojim je odobreno držanje životinja i potvrđeno da su zadovoljeni svi uvjeti propisani važećim propisima
5. posjednik nije ispunio uvjete propisane Pravilnikom o opasnim psima, a drži opasnog psa.
6. posjednik nije pravodobno zatražio veterinarsku pomoć i osigurao zbrinjavanje i odgovarajuću njegu bolesnog ili ozlijeđenog kućnog ljubimca.
7. uzgajivač ne pokaže na uvid potvrdu o zadovoljenim uvjetima od strane nadležnog ministarstva.
8. utvrdi osobne podatke posjednika koji je napustio kućnog ljubimca ili njegovu mladunčad
9. posjednik životinju koristi za predstavljanje te u zabavne ili druge svrhe.

(7) Komunalni redar dužan je obavijestiti policiju i/ili državno odvjetništvo kada uoči situaciju koja upućuje na mučenje ili ubijanje životinja.

(8) U svim slučajevima u kojima komunalni redar tijekom nadzora uoči postupanje protivno Zakonu o zaštiti životinja, Kaznenom zakonu ili drugim propisima, a nije nadležan, prijavu sa sastavljenim zapisnikom o zatečenom stanju prosljeđuje nadležnom tijelu te stranci dostavlja obavijest o poduzetim mjerama.

(9) Komunalni redar dužan je bez odgode obavijestiti policiju kada utvrdi situaciju u kojoj postoji opasnost da odgoda u postupanju ugrozi zdravlje i sigurnost ljudi ili životinja te sigurnost imovine.

**VII. KAZNENE ODREDBE**

**Članak 33.**

(1) Sredstva naplaćena u skladu sa odlukom grada za predviđene prekršaje prihod su jedinica lokalne samouprave i koriste se za potrebe zbrinjavanja napuštenih i izgubljenih životinja.

(2) Komunalni redar ima ovlast i dužnost provoditi ovu Odluku u skladu sa svojom nadležnosti i sankcionirati svako ponašanje protivno ovoj Odluci. U tu svrhu, komunalni redar može osim kazne izreći i usmeno upozorenje.

(3) Za postupanje protivno odredbama ove Odluke, prekršitelj će biti kažnjen iznosom od 500,00 do 2.000,00 kuna kada:

1. nije osigurao kućnom ljubimcu držanje u skladu s njihovim potrebama, a minimalno predviđenim Zakonom o zaštiti životinja i Odlukom grada (čl.4.)
2. psu nije osigurao prostor koji odgovara njihovoj veličini (čl.9.)
3. nije onemogućio bijeg i kretanje pasa po javnim površinama bez nadzora (čl.9.)
4. nije na vidljivom mjestu staviti oznaku koja upozorava na psa (čl.9.)
5. posjednik kućnog ljubimaca ne drži na način da ne ometa mir sustanara ili na drugi način krši dogovoreni kućni red stambene zgrade i stanara okolnih nekretnina(čl.10.)
6. psa izvodi na javne površine gdje je to ovom odlukom nije dopušeno te ukoliko pas nije označen mikročipom, na povodcu i pod nadzorom posjednika (čl.13.)
7. dozvoli da se kućni ljubimac kreće slobodno ili na povodcu na dječjim igralištima, cvjetnjacima, neograđenim sportskim terenima, neograđenim dvorištima škola i vrtića te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi bez dopuštenja vlasnika i dozvole korisnika prostora.( čl.13.)
8. omogući kućnom ljubimcu da samostalno šeće javnim površinama bez njegove prisutnosti i nadzora (čl.13.)
9. pri izvođenju kućnog ljubimca na javnu površinu ne nosi pribor za čišćenje i ne očistiti javnu površinu koju njegov kućni ljubimac onečisti (čl.11.)
10. vlasnik opasnog psa ne drži u zatvorenom prostoru iz kojeg ne može pobjeći, a vrata u prostor u kojem se nalazi takav pas nisu zaključana (čl.19.)
11. na ulazu u prostor u kojem se nalazi opasan pas nije vidljivo istaknuto upozorenje: »OPASAN PAS«. (čl.20.)
12. izvodi opasnog psa na javne površine bez brnjice i na povodca. (čl.21.)
13. ne drži pod kontrolom razmnožavanje kućnih ljubimaca i ne spriječi svako neregistrirano razmnožavanje. (čl.15.)
14. ne provede mjeru trajne sterilizacije psa odnosno mačke po naredbi komunalnog redara (čl.16.)

(4) Novčanom kaznom od 500,00 kuna kaznit će se za prekršaj roditelj ili skrbnik osobe koja u vrijeme počinjenja prekršaja iz stavka 1. ovog članka nije navršila četrnaest godina života, ako je taj prekršaj u izravnoj vezi s propuštenim nadzorom roditelja ili skrbnika.

**Članak 34.**

(1) Novčana mandatna kazna može se naplatiti na mjestu počinjenja prekršaja u visini polovice određenog iznosa iz prethodnog članka ove Odluke ako je komunalni redar utvrdio prekršaj:

* neposrednim opažanjem,
* uporabom tehničkog sredstva,
* pregledom vjerodostojne dokumentacije.

(2) Smatrat će se da je novčana kazna iz stavka 1. ovog članka naplaćena na mjestu počinjenja prekršaja ako počinitelj prekršaja nije u trenutku kada je zatečen na mjestu počinjenja prekršaja u mogućnosti platiti novčanu kaznu, a istu plati u roku od tri dana te dokaz o izvršenoj uplati dostavi tijelu koje je utvrdilo prekršaj.

(3) Protiv osobe koja nije platila novčanu kaznu u gornjem roku izdat će se obavezni prekršajni nalog s novčanom kaznom iz prethodnog članka ove Odluke.

**VIII. PRIJELAZNE I ZAVRŠNE ODREDBE**

**Članak 35.**

Stupanjem na snagu ove Odluke prestaje vrijediti Odluka o uvjetima i načinu držanja pasa i mačaka kao kućnih ljubimaca te načinu postupanja s napuštenim i izgubljenim životinjama (»Službeni vjesnik Varaždinske Županije«, br. 48/15).

**Članak 36.**

Ova Odluka stupa na snagu prvog dana od dana objave u »Službenom vjesniku Varaždinske Županije«.

 **Predsjednik**

**Gradskog vijeća**

 Antun Šimić

**PRILOG 1. - POPIS OPASNIH I POTECIJALNO OPASNIH ŽIVOTINJSKIH VRSTA**

**1. SISAVCI (Mammalia)**

**1. 1. OPOSUMI (Didelphiomorphia)**

- sjevernoamerički oposum (Didelphis virginiana)

**1. 2. ZVJEROLIKI TOBOLČARI (Dasyuromorphia)**

- porodica: tobolčarske mačake (Dasyuridae)

**1. 3. DVOSJEKUTIĆNJACI (Diprotodontia)**

- veliki crveni klokan (Macropus rufus)

- istočni sivi klokan (Macropus giganteus)

- zapadni sivi klokan (Macropus fuliginosus)

- Macropus robustus

**1. 4. KREZUBICE (Xenarthra)**

- porodica: ljenivci (Bradypodidae)

- porodica: mravojedi (Myrmecophagidae)

**1. 5. MAJMUNI (Primates)**

- potporodica: majmuni urlikavci (Alouattinae)

- potporodica: majmuni hvataši i vunasti majmuni (Atelinae)

- rod: kapucini (Cebidae)

- porodica: psoglavi majmuni (Cercopithecidae)

- porodica: giboni (Hylobatidae)

- porodica: čovjekoliki majmuni (Hominidae ili Pongidae)

**1. 6. ZVIJERI (Carnivora)**

- porodica: psi (Canidae) - izuzev domaćeg psa

- porodica: mačke (Felidae) - ne uključuje domaću mačku

- gepard (Acinonyx jubatus)

- pustinjski ris (Caracal caracal)

- serval (Leptailurus serval)

- rod: risevi (Lynx)

- zlatna mačka (Profelis aurata)

- puma (Puma concolor)

- oblačasti leopard (Neofelis nebulosa)

- rod: Panthera

- snježni leopard (Uncia uncia)

- porodica: hijene (Hyaenidae)

- porodica: kune (Mustelidae)

- medojed (Mellivora capensis)

- potporodica: smrdljivci (Mephitinae)

- žderonja ili divovska kuna (Gulo gulo)

- porodica: rakuni (Procyonidae)

- porodica: medvjedi (Ursidae)

**1. 7. SLONOVI (Proboscidea)**

- sve vrste

**1. 8. NEPARNOPRSTAŠI (Perissodactyla)**

- sve vrste osim domaćih konja, domaćih magaraca i njihovih križanaca

**1.9. PARNOPRSTAŠI (Artiodactyla)**

- porodica: svinje (Suidae) - osim patuljastih pasmina svinje

- porodica: pekariji (Tayassuidae)

- porodica: vodenkonji (Hippopotamidae)

- porodica: deve (Camelidae)

- porodica: žirafe (Giraffidae)

- porodica: jeleni (Cervidae)

- porodica: šupljorošci (Bovidae) - izuzev domaćih ovaca, domaćih koza i domaćih goveda)

**2. PTICE (Aves)**

**2. 1. Struthioniformes**

- noj (Struthio camelus)

- emu (Dromaius novaehollandiae)

- rod: nandui (Rhea)

- rod: kazuari (Casuarius)

**2. 2. RODARICE (Ciconiiformes)**

- divovska čaplja (Ardea goliath)

- rod: Ephippiorhynchus

- rod: marabui (Leptoptilos)

**2. 3. ŽDRALOVKE (Gruiformes)**

- sve vrste

**2. 4. SOKOLOVKE ili GRABLJIVICE (Falconiformes)**

- porodica: Cathartidae

- porodica: kostoberine (Pandionidae)

- porodica: orlovi i jastrebovi (Accipitridae) - izuzev treniranih ptica koje se koriste za sokolarenje

**2. 5. SOVE (Strigiformes)**

- rod: ušare (Bubo)

- rod: Ketupa

- snježna sova (Nyctea scandiaca)

- rod: Scotopelia

- rod: Strix

- rod: Ninox

**2. 6. SMRDOVRANE (Coraciiformes)**

- rod: pozemni kljunorošci (Bucorvus)

**3. GMAZOVI (Reptilia)**

**3. 1. TUATARE ili PILASTI PREMOSNICI (Rhynchocephalia)**

- sve vrste

**3. 2. KROKODILI (Crocodylia)**

- sve vrste

**3. 3. KORNJAČE (Chelonia ili Testudines)**

- papagajska kornjača (Macrochelys ili Macroclemmys temmincki)

- nasrtljiva kornjača (Chelydra serpentina)

**3. 4. LJUSKAVCI (Squamata)**

**- ZMIJE (Serpentes ili Ophidia)**

- porodica: boe i pitoni (Boidae) - sve vrste koje mogu narasti dulje od 1,5 m

- porodica: guževi (Colubridae) - samo otrovne vrste

- porodica: otrovni guževi ili guje (Elapidae)

- porodica: ljutice (Viperidae)

- porodica: morske zmije (Hydrophiidae)

- porodica: jamičarke (Crotalidae)

**- GUŠTERI (Sauria ili Lacertilia)**

- porodica: otrovni bradavičari (Helodermatidae)

- porodica: varani (Varanidae) - samo vrste koje mogu narasti duže od 100 cm

**4. VODOZEMCI (Amphibia)**

**4. 1. REPAŠI (Urodela ili Caudata)**

- porodica: divovski daždevnjaci (Cryptobranchidae)

**4. 2. ŽABE I GUBAVICE (Anura)**

- porodica: otrovne žabe (Dendrobatidae)

- afrička bikovska žaba (Pyxicephalus adspersus)

- porodica: gubavice (Bufonidae), divovska gubavica (Bufo marinus)

**5. BESKRALJEŠNJACI**

**- MEKUŠCI (Mollusca)**

- plavoprstenasta hobotnica (Hapalochlaena maculosa)

**- KUKCI (Insecta)**

- sve vrste mrava i termita

**- STONOGE (Chilopoda)**

- porodica: Scolopendridae

**- PAUČNJACI (Arachnida)**

- sve otrovne vrste

 **OBRAZLOŽENJE**

**ODLUKE**

**o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama**

Zakon o zaštiti životinja (NN/RH 102/17) uređuje način postupanja sa životinjama, uvjete koji su potrebni za zaštitu životinja pri držanju, uzgoju, izvođenju zahvata na životinjama, usmrćivanju, prijevozu, korištenju životinja u znanstvene svrhe, držanju životinja u zoološkim vrtovima, u cirkusima i drugim predstavama, prilikom prodaje kućnih ljubimaca te postupanje s napuštenim i izgubljenim životinjama, inspekcijski nadzor i prekršajne odredbe.

Napuštene i izgubljene životinje, a osobito psi i mačke izazivaju veliku zainteresiranost javnosti i udruga za prava i dobrobit životinja, što zahtjeva značajno sudjelovanje nadležnih tijela, osobito veterinarske inspekcije i jedinica lokalne ili područne (regionalne) samouprave u rješavanju pitanja koja nastaju kao posljedica nedovoljne svijesti vlasnika pasa o odgovornom posjedovanju životinja, a za zbrinjavanje napuštenih i izgubljenih životinja potrebna su i značajna financijska sredstva jedinice lokalne samouprave.

Pravni temelj za donošenje Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama sadržan je u odredbama Zakona o zaštiti životinja, i to:

- u odredbi članka 49. stavka 4. kojom propisuje da način postupanja s divljim životinjama pronađenim izvan prirodnog staništa propisuju općim aktima predstavnička tijela jedinica lokalne samouprave;

- u odredbi članka 51. stavka 5. kojom propisuje da uvjete i način držanja kućnih ljubimaca propisuju općim aktima predstavnička tijela jedinica lokalne samouprave;

- u odredbi članka 62. stavka 5. kojom propisuje da način postupanja s napuštenim ili izgubljenim životinjama propisuju općim aktima predstavnička tijela jedinica lokalne samouprave;

- u odredbi članka 84. stavka 1. kojom propisuje da ako komunalni redar u nadzoru nad provedbom općeg akta koji uređuje zaštitu životinja utvrdi povredu tog akta, ima pravo i obvezu naplatiti novčanu kaznu propisanu općim aktom predstavničkog tijela jedinica lokalne samouprave.

Obzirom na naprijed navedeno pristupilo se izradi Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama te se predlaže Gradskom vijeću usvajanje ove Odluke u cijelosti.